Kantoorpraktisyns: Hoe gemaak as ek geïsoleerd en onderwaardeer in my werk voel? - Solidariteit GildesSolidariteit Gildes Kantoorpraktisyns: Hoe gemaak as ek geïsoleerd en onderwaardeer in my werk voel? - Solidariteit Gildes
Tuis / Kantoorpraktisyns Artikels / Kantoorpraktisyns: Hoe gemaak as ek geïsoleerd en onderwaardeer in my werk voel?
Kantoorpraktisyn is die senuweestelsel van die kantoor: hulle koördineer aksies en informasie deur seine rond te stuur. Hulle merk veranderinge op, en werk saam met ander rolspelers om op hierdie veranderinge te reageer. Nie die kantoor óf liggaam kan sonder hierdie hoogs belangrike sisteem funksioneer nie.
Dit is egter nie ongewoon vir hierdie werkers om geïsoleerd of onderwaardeer in hulle dagtaak te voel nie. Daar is veelvuldige klein takies wat 'n kantoorpraktisyn daagliks uitvoer om alles bymekaar te hou, maar nie noodwendig sigbaar of merkbaar is nie, terwyl die meer sigbare take soms as vanselfsprekend aanvaar word.
Elke mens het egter positiewe terugvoer en konneksie nodig, veral in die werkplek waar ons die meeste van ons tyd spandeer. Hoe kan jy dit vir jouself bewerkstellig?
Kry portuurgroep-ondersteuning. Een van die beste maniere om negatiewe emosies te hanteer, is om dit te deel. Spandeer etenstyd saam met ander kantoorpraktisyns, en wees toegewyd daaraan om na mekaar te luister en dan mekaar te ondersteun en moed in te praat. Indien jy egter alleen in 'n klein besigheid werk, kan jy aanlyn by ondersteuningsgroepe aansluit.
Herinner jouself daagliks aan alles waarvoor jy dankbaar kan wees: jou gesin, troeteldiere, familie, gesondheid. Dit sal jou help om positief te bly.
Maak seker dat jy na werk en oor naweke genoeg tyd saam met vriende en familie spandeer. Dit sal jou help om te voel dat jy sosiaal vervul is. Jy kan ook by 'n klub aansluit, of as vrywilliger by 'n nie-winsgewende organisasie uithelp.
Jy gaan heel moontlik jou bekommernisse met jou baas of werkgewer moet bespreek. Daar is 'n groot moontlikheid dat hy nie die vaagste benul het dat jy onderwaardeer en geïsoleerd voel nie. Maak notas en laat 'n vriend of jou eggenoot jou notas bekyk en seker maak dat dit nie aanvallend of te indirek is nie. Sorg dat jy nie kwaad of emosioneel is wanneer jy met jou baas gaan praat nie, en wees subtiel. Dit sal nie wys wees om waardering te eis nie. Noem liewers dat jy soms voel dat jou werk nie raakgesien word nie. Noem alles wat julle as 'n span verrig, en vra vir terugvoer in plaas van lof. 'n Goeie werkgewer sal sy bes probeer om jou griewe in ag te neem en jou werksituasie wil verbeter.
In sommige gevalle is die baas die gif wat jou werk versuur, gaan hy nie verander nie, en al die besprekings in die wêreld sal nie jou situasie verbeter nie. In so 'n geval is dit nodig om eerlik met jouself te wees: kan jy jouself motiveer en positief bly, of is dit tyd om aan te beweeg?